Man vas wat hek by Buckingham-paleis uitklouterKoningin Elizabeth. (Foto: ANA) Die Londense polisie het ŉ man in hegtenis geneem wat die voorste hek van Buckingham-paleis uitgeklim het. Koningin Elizabeth II was tuis tydens die voorval. Die Metropolisie het gesê lede van sy koninklike beskermingseenheid het die 22-jarige man vroeg Woensdag in hegtenis geneem omdat hy die perseel vermoedelik betree het. Hy is vandag vrygelaat terwyl die ondersoek voortduur. Paleisamptenare wou nie sê of die koningin oor die voorval ingelig is nie. Volgens die polisie het die klouteraar nie ŉ wapen by hom gehad nie en sy optrede word nie beskou as dat dit met enige ekstremistiese bedreiging verband hou nie. Die man se identiteit is nie bekend gemaak nie en hy is ook nie formeel aangekla nie.